Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για τα μέτρα που αποβλέπουν στη διευκόλυνση των διαδικασιών υποβολής αίτησης και έκδοσης θεωρήσεων για τα μέλη της ολυμπιακής οικογένειας που συμμετέχουν στους Ολυμπιακούς ή/και Παραολυμπιακούς Αγώνες του 2004 στην Αθήνα

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. ΓΕΝΙΚΑ

Το ολυμπιακό κίνημα έχει σκοπό να συμβάλει στην οικοδόμηση ενός ειρηνικού, καλύτερου κόσμου, παιδαγωγώντας τους νέους μέσω του αθλητισμού. Το αποκορύφωμα του ολυμπιακού κινήματος είναι η συνάντηση των αθλητών όλου του κόσμου στη μεγάλη εορτή του αθλητισμού, τους Ολυμπιακούς Αγώνες.

Εντός του ιδίου έτους διοργανώνονται οι Ολυμπιακοί Αγώνες και οι Παραολυμπιακοί Αγώνες .

Όσον αφορά την κυκλοφορία των προσώπων που συμμετέχουν στους Ολυμπιακούς Αγώνες, και είναι μέλη της ολυμπιακής οικογένειας, ο Ολυμπιακός Χάρτης της Διεθνούς Ολυμπιακής Επιτροπής (ΔΟΕ) προβλέπει στα δύο πρώτα εδάφια του σημείου 65:

1. Το ολυμπιακό δελτίο ταυτότητας και διαπίστευσης είναι ένα έγγραφο το οποίο δίνει στον κάτοχό του το δικαίωμα να συμμετάσχει στους Ολυμπιακούς Αγώνες.

2. Το ολυμπιακό δελτίο ταυτότητας και διαπίστευσης αποδεικνύει την ταυτότητα του κατόχου του και αποτελεί έγγραφο το οποίο, από κοινού με το διαβατήριο ή άλλο επίσημο ταξιδιωτικό έγγραφο του κατόχου, δίνει δικαίωμα εισόδου στη χώρα της διοργανώτριας πόλης των Ολυμπιακών Αγώνων. Επιτρέπει στον κάτοχό του να μείνει εκεί και να ασκήσει το ολυμπιακό έργο του κατά τη διάρκεια των Ολυμπιακών Αγώνων και για μια περίοδο που δεν υπερβαίνει τον ένα μήνα πριν και ένα μήνα μετά τους Ολυμπιακούς Αγώνες .

Η ΔΟΕ, και με ανάθεσή της η Οργανωτική Επιτροπή Ολυμπιακών Αγώνων, είναι ο φορέας που εκδίδει το δελτίο για κάθε πρόσωπο που πρόκειται να διαπιστευθεί. Το ολυμπιακό δελτίο διαπίστευσης είναι έγγραφο υψηλής ασφάλειας που επιτρέπει την πρόσβαση στους ειδικούς χώρους διεξαγωγής των αγώνων καθώς και στους χώρους των λοιπών εκδηλώσεων κατά τη διάρκεια των Ολυμπιακών και Παραολυμπιακών Αγώνων.

Η ΔΟΕ, οι εθνικοί Ολυμπιακοί και Παραολυμπιακοί οργανισμοί, η Διεθνής Παραολυμπιακή Επιτροπή, οι διεθνείς ομοσπονδίες ολυμπιακών αθλημάτων καθώς και οι διαπιστευμένοι ολυμπιακοί και εθνικοί οργανισμοί μέσων ενημέρωσης (αρμόδιοι οργανισμοί) αναλαμβάνουν την επιλογή των προσώπων που συμμετέχουν στους Ολυμπιακούς Αγώνες, βάσει διαδικασίας διαπίστευσης, οι λεπτομέρειες της οποίας ορίζονται από την Οργανωτική Επιτροπή Ολυμπιακών Αγώνων.

Τα μέλη της ΔΟΕ, οι εθνικές ολυμπιακές επιτροπές, η Οργανωτική Επιτροπή Ολυμπιακών Αγώνων, οι ιθύνοντες των διεθνών αθλητικών ομοσπονδιών, αθλητές, προπονητές και οι βοηθοί τους, διαιτητές, ιατρικοί παράγοντες συνδεδεμένοι με τις ομάδες ή τους αθλητές, νόμιμα διαπιστευθέντες δημοσιογράφοι, ανώτατα στελέχη των εταιρικών προς τους Ολυμπιακούς αγώνες επιχειρήσεων, είναι μεταξύ αυτών που μπορεί να επιλεγούν ως μέλη της ολυμπιακής οικογένειας.

Δυνάμει του Ολυμπιακού Χάρτη, τα μέλη της ολυμπιακής οικογένειας πρέπει να είναι σε θέση να εισέλθουν στο έδαφος του κράτους όπου διοργανώνονται οι Αγώνες, χωρίς να χρειάζονται άλλες διαδικασίες ή διατυπώσεις.

Στην πράξη, οι όροι εισόδου και κυκλοφορίας στο έδαφος της οργανώτριας χώρας προσώπων που συμμετέχουν στους Ολυμπιακούς ή/και τους Παραολυμπιακούς Αγώνες αποτελεί σημαντικό θέμα και παίζει αποφασιστικό ρόλο όσον αφορά την επιλογή της κάθε διοργανώτριας πόλης.

Η Ευρωπαϊκή Ένωση ανέκαθεν αναγνώριζε τις παιδαγωγικές αξίες του αθλητισμού και τον υψηλό οικονομικό και κοινωνικό του αντίκτυπο. Υπό το πνεύμα αυτό, το Ευρωπαϊκό Συμβούλιο της Νίκαιας, τον Δεκέμβριο 2000, στη δήλωσή του για τα ειδικά χαρακτηριστικά του αθλητισμού και την κοινωνική του αποστολή στην Ευρώπη, κάλεσε την Κοινότητα να λαμβάνει στο εξής αυτά τα στοιχεία υπόψη κατά την εφαρμογή των κοινοτικών πολιτικών. Έτσι, στις 6 Φεβρουαρίου 2003, το Ευρωπαϊκό Κοινοβούλιο και το Συμβούλιο αποφάσισαν την ανακήρυξη του έτους 2004 ως Ευρωπαϊκό Έτος της Εκπαίδευσης μέσω του Αθλητισμού.

Θα ήταν λοιπόν σκόπιμο να προβλεφθούν προσωρινές παρεκκλίσεις σε ορισμένες διατάξεις του κοινοτικού κεκτημένου, και ειδικότερα του κεκτημένου που αφορά τις θεωρήσεις εισόδου, προκειμένου να διευκολυνθεί η διοργάνωση των Ολυμπιακών Αγώνων που έχει ήδη ανατεθεί σε πόλη κράτους μέλους ή σε ενδεχόμενες υποψηφιότητες ευρωπαϊκών πόλεων που επιθυμούν να φιλοξενήσουν αυτή τη μεγάλη εκδήλωση.

Το κοινοτικό κεκτημένο όσον αφορά τις θεωρήσεις εκφράζεται με τον κανονισμό αριθ. 539/2001 όπου καθορίζεται κατάλογος των τρίτων χωρών οι υπήκοοι του οποίου υπόκεινται στην υποχρέωση θεώρησης προκειμένου να διέλθουν τα εξωτερικά σύνορα των κρατών μελών, καθώς και κατάλογος εκείνων οι υπήκοοι των οποίων εξαιρούνται αυτής της υποχρέωσης [1]. Στον ίδιο κανονισμό ορίζονται επίσης οι διαδικασίες και οι προϋποθέσεις έκδοσης θεωρήσεων όπως αυτές έχουν καθοριστεί από τη σύμβαση του Σένγκεν και τα μέτρα για την εφαρμογή της, και ειδικότερα την κοινή προξενική εγκύκλιο (ΚΠΕ). Στην ΚΠΕ ορίζεται, μεταξύ άλλων, η μορφή θεώρησης που πρέπει να εκδοθεί, το αρμόδιο για την εξέταση της αίτησης κράτος μέλος, οι όροι αποδοχής της αιτήσεως, η εξέτασή της καθώς και η απόφαση σχετικά με την έκδοση της θεώρησης.

[1] Όπως τροποποιήθηκε τελευταία από τον κανονισμό αριθ. 453/2003 της 6.3.2003, ΕΕ L 69 της 13.3.2003

Η εφαρμογή του κεκτημένου όσον αφορά τις θεωρήσεις αποβλέπει αφενός στην εξασφάλιση ίσης μεταχείρισης στους υπηκόους τρίτων χωρών που επιθυμούν να εισέλθουν, να μείνουν και να κυκλοφορήσουν στο έδαφος των κρατών μελών για ανώτατο χρονικό διάστημα τριών μηνών, και αφετέρου στην εξασφάλιση υψηλού επιπέδου ασφάλειας, ειδικότερα όσον αφορά την πάταξη της λαθρομετανάστευσης.

Κατά την 106η σύνοδό της στη Λωζάννη, στις 5 Σεπτεμβρίου 1997, με την εκλογή των Αθηνών ως διοργανώτριας πόλης των Ολυμπιακών και Παραολυμπιακών Αγώνων του 2004, η ΔΟΕ κατέστησε την Ελλάδα το πρώτο κράτος μέλος στο έδαφος του οποίου θα διοργανωθούν οι Αγώνες, μετά την καθιέρωση του χώρου χωρίς εσωτερικά σύνορα του Σένγκεν και την ενσωμάτωσή του στο πλαίσιο της Ένωσης.

Για να μπορέσει η Ελλάδα να τηρήσει τις δεσμεύσεις που απορρέουν από τον ΟλυμπιακόΧάρτη και για να μη διακινδυνευθεί στο μέλλον η υποψηφιότητα άλλων πόλεων κρατών μελών για τους Ολυμπιακούς Αγώνες, η ΕΕ θα πρέπει να θεσπίσει ειδικά μέτρα για τη διευκόλυνση της εισόδου των μελών της ολυμπιακής οικογένειας στο έδαφος της. Οι διευκολύνσεις αυτές, που δικαιολογούνται από τον έκτακτο χαρακτήρα της εν λόγω εκδήλωσης, δεν θα πρέπει να θίγουν τις βασικές αρχές και τη χρηστή λειτουργία του χώρου Σένγκεν.

Λαμβάνοντας υπόψη αυτόν τον περιορισμό, δεν προτείνεται η άρση της υποχρέωσης έκδοσης θεωρήσεων για τα μέλη της ολυμπιακής οικογένειας, τα οποία, λόγω της ιθαγένειάς τους, υπόκεινται στην εν λόγω υποχρέωση, σύμφωνα με τον κανονισμό αριθ. 539/2001. Το προτεινόμενο σύστημα περιορίζεται στη διευκόλυνση των διαδικασιών υποβολής της αίτησης καθώς και τη μορφή υπό την οποία εκδίδεται η θεώρηση. Έτσι, κατά παρέκκλιση των κανόνων του κεκτημένου του Σένγκεν, ο υποβάλλων αίτηση για θεώρηση δεν υποχρεούται να εμφανιστεί προσωπικά στις προξενικές αρχές για να καταθέσει την αίτησή του ή να παραλάβει τη θεώρηση, ούτε η αίτηση πρέπει να υποβληθεί στο ενιαίο έντυπο που προβλέπεται ειδικά. Εξάλλου, οι απαιτήσεις ως προς τα έγγραφα που πρέπει να υποβληθούν για την υποστήριξη της αίτησης για θεώρηση έχουν γίνει ελαστικότερες. Τέλος, η θεώρηση δεν εκδίδεται υπό τη μορφή της ετικέτας που προβλέπεται από το κεκτημένο, αλλά έχει τη μορφή ειδικού αριθμού στο δελτίο διαπίστευσης για τους Ολυμπιακούς Αγώνες. Αντίθετα, το προτεινόμενο σύστημα δεν θίγει με κανένα τρόπο τους κανόνες του κεκτημένου του Σένγκεν όσον αφορά τις επαληθεύσεις και τις διαδικασίες που εφαρμόζονται σχετικά με τη δημόσια τάξη και ασφάλεια. Η παρέκκλιση θα ισχύσει μόνο κατά τη διάρκεια των Ολυμπιακών και Παραολυμπιακών Αγώνων στην Αθήνα. Η περίοδος στην οποία αναφέρεται το μέτρο εκτείνεται μεταξύ 13ης Ιουλίου 2004 (ένα μήνα πριν από την επίσημη ημερομηνία έναρξης των Ολυμπιακών Αγώνων, στις 13 Αυγούστου 2004) και της 29ης Σεπτεμβρίου 2004 (ένα μήνα μετά τη λήξη των Ολυμπιακών Αγώνων, στις 29 Αυγούστου 2004) όσον αφορά τους Ολυμπιακούς Αγώνες, και μεταξύ της 18ης Αυγούστου 2004 (ένα μήνα πριν από την επίσημη ημερομηνία έναρξης των Παραολυμπιακών Αγώνων στις 18 Σεπτεμβρίου 2004) και της 29ης Οκτωβρίου 2004 (ένα μήνα μετά τη λήξη των Παραολυμπιακών Αγώνων, στις 29 Σεπτεμβρίου 2004) όσον αφορά τους Παραολυμπιακούς Αγώνες το φθινόπωρο του 2004.

- - Οι οργανισμοί που είναι αρμόδιοι να προτείνουν τα μέλη της ολυμπιακής οικογένειας θα διαβιβάσουν στην Οργανωτική Επιτροπή Ολυμπιακών Αγώνων, παράλληλα με την αίτηση διαπίστευσης, τον κατάλογο των προσώπων που υπόκεινται στην υποχρέωση θεώρησης και καλούνται να συμμετάσχουν στους Ολυμπιακούς ή/και Παραολυμπιακούς Αγώνες του 2004 στην Αθήνα.

- - Βασικά στοιχεία που αφορούν τους ενδιαφερόμενους, όπως ονοματεπώνυμο, φύλο, ημερομηνία, τόπος και χώρα γεννήσεως, αριθμός και τύπος διαβατηρίου καθώς και ημερομηνία λήξεώς του θα διαβιβαστούν μέσω του εντύπου της αίτησης διαπίστευσης. Για κάθε πρόσωπο που υπόκειται στην υποχρέωση θεώρησης διαβιβάζεται από την Οργανωτική Επιτροπή Ολυμπιακών Αγώνων στις αρμόδιες για την έκδοση θεωρήσεων ελληνικές υπηρεσίες αντίγραφο του εντύπου της αίτησης διαπίστευσης.

- - Αφού οι αρμόδιες υπηρεσίες εξετάσουν κάθε αίτηση θεώρησης, σύμφωνα με το κοινοτικό κεκτημένο, ανακοινώνουν στην Οργανωτική Επιτροπή Ολυμπιακών Αγώνων τους αριθμούς των θεωρήσεων που εξέδωσαν. Η εκδιδόμενη θεώρηση είναι ενιαίου τύπου πολλαπλών εισόδων, η ανώτατη ισχύς της οποίας περιορίζεται σε 3 μήνες από την ημερομηνία της πρώτης εισόδου. Οι ελληνικές αρχές έχουν τη δυνατότητα να εκδίδουν θεωρήσεις περιορισμένης εδαφικής ισχύος στα μέλη της ολυμπιακής οικογένειας εάν δεν πληρούνται οι προϋποθέσεις για την έκδοση θεώρησης ενιαίου τύπου.

- - η εκδιδόμενη θεώρηση αναφέρεται στο δελτίο διαπίστευσης με μνεία του αριθμού της θεώρησης που εκδόθηκε σε μέλος της ολυμπιακής οικογένειας καθώς και του αριθμού διαβατηρίου του ενδιαφερόμενου.

Καθ' όλη τη διάρκεια της περιόδου παρέκκλισης, οι ελληνικές αρχές έχουν την υποχρέωση να ενημερώνουν τα υπόλοιπα κράτη Σένγκεν για κάθε γεγονός που πιθανόν να έχει επίπτωση στο επίπεδο ασφάλειας του χώρου Σένγκεν και να διαβιβάζουν όλα τα χρήσιμα προς αυτό στοιχεία στα λοιπά κράτη Σένγκεν.

Η διαδικασία παρέκκλισης που περιγράφεται πιο πάνω δεν αποκλείει τη δυνατότητα ένα μέλος της ολυμπιακής οικογένειας να υποβάλει ατομική αίτηση θεώρησης σύμφωνα με το κεκτημένο του Σένγκεν.

Τα μέλη της ολυμπιακής οικογένειας, που είναι υπήκοοι τρίτων χωρών υποκείμενοι σε θεώρηση και κάτοχοι τίτλου διαμονής ή άλλης προσωρινής άδειας διαμονής που εκδίδεται από ένα εκ των κρατών μελών κατ' εφαρμογή του κεκτημένου του Σένγκεν, δεν θίγονται από την παρούσα πρόταση.

Η πρόταση προβλέπει ότι το σύστημα παρέκκλισης θα υποβληθεί σε αξιολόγηση μετά τους Ολυμπιακούς και τους Παραολυμπιακούς Αγώνες. Η Επιτροπή θα υποβάλει έκθεση στο Συμβούλιο και το Ευρωπαϊκό Κοινοβούλιο, με βάση έκθεση των ελληνικών αρχών και ενδεχόμενες πληροφορίες που έχουν διαβιβάσει τα εμπλεκόμενα κράτη μέλη. Η αξιολόγηση αυτή θα καταστήσει δυνατή την προσαρμογή, αν είναι αναγκαίο, του συστήματος παρέκκλισης όταν κάποιο άλλο κράτος μέλος του Σένγκεν κληθεί στο μέλλον να διοργανώσει Ολυμπιακούς Αγώνες.

Ελλείψει ειδικών διατάξεων σχετικά με την παρέκκλιση που καθορίζονται με την παρούσα οδηγία, ισχύουν οι σχετικές διατάξεις του κοινοτικού κεκτημένου που αφορούν τις θεωρήσεις εισόδου ή τον έλεγχο στα εξωτερικά σύνορα των κρατών μελών.

2. ΑΝΑΛΟΓΙΚΟΤΗΤΑ

Το άρθρο 5 της συνθήκης ΕΚ ορίζει ότι "η δράση της Κοινότητας δεν υπερβαίνει τα αναγκαία όρια για την επίτευξη των στόχων της παρούσας συνθήκης". Η μορφή της κοινοτικής δράσης πρέπει να είναι η κατά το δυνατόν απλούστερη για την επίτευξη των στόχων των προτάσεων και την όσο το δυνατόν αποτελεσματικότερη εφαρμογή τους.

Στην πρόταση προβλέπεται παρέκκλιση από τις κοινοτικές διατάξεις σχετικά με τις διαδικασίες υποβολής αιτήσεων και έκδοσης θεωρήσεων για τα μέλη της ολυμπιακής οικογένειας περιοριζόμενη στο διάστημα των Ολυμπιακών και Παραολυμπιακών Αγώνων του 2004 στην Αθήνα. Σκοπός της είναι η διευκόλυνση αυτών των προσώπων τόσο ως προς την πρόσβασή τους στον ελληνικό χώρο όπου θα διεξαχθούν οι Αγώνες όσο και ως προς τη διέλευσή τους από ένα ή περισσότερα κράτη μέλη, μεριμνώντας παράλληλα ώστε να καλυφθούν οι ανάγκες ασφάλειας σε ένα χώρα όπου έχουν καταργηθεί οι έλεγχοι στα εσωτερικά σύνορα.

Από την ίδια του τη φύση, ο στόχος αυτός μπορεί να επιτευχθεί από κοινοτική δράση, δεδομένου ότι κανένα κράτος μέλος δεν δικαιούται να θεσπίσει αποκλειστικά εθνικά μέτρα για να επιτύχει το σχετικό αποτέλεσμα.

3. ΣΥΝΕΠΕΙΕΣ ΣΧΕΤΙΚΕΣ ΜΕ ΤΑ ΔΙΑΦΟΡΑ ΠΡΩΤΟΚΟΛΛΑ ΠΡΟΣΗΡΤΗΜΕΝΑ ΣΤΙΣ ΣΥΝΘΗΚΕΣ

Η νομική βάση της πρότασης αφορά προσωρινές παρεκκλίσεις από το κοινοτικό κεκτημένο όσον αφορά τις θεωρήσεις δυνάμει του τίτλου IV της συνθήκης, και επηρεάζεται συνεπώς από τη "μεταβλητή γεωμετρία" που καθορίζεται στα πρωτόκολλα για τη θέση του Ηνωμένου Βασιλείου, της Ιρλανδίας και της Δανίας. Ο προτεινόμενος κανονισμός βασίζεται στο κεκτημένο του Σένγκεν. Πρέπει ως εκ τούτου να ληφθούν υπόψη ορισμένες συνέπειες που απορρέουν από αυτά τα διάφορα πρωτόκολλα:

Ηνωμένου Βασιλείου και Ιρλανδίας

Σύμφωνα με τα άρθρα 4 και 5 του πρωτοκόλλου για την ενσωμάτωση του κεκτημένου του Σένγκεν στο πλαίσιο της Ευρωπαϊκής Ένωσης, "η Ιρλανδία και το Ηνωμένο Βασίλειο της Μεγάλης Βρετανίας και Βορείου Ιρλανδίας που δεν δεσμεύονται από το κεκτημένο του Σένγκεν, μπορούν, ανά πάσα στιγμή, να ζητήσουν να συμμετάσχουν σε μερικές ή όλες τις διατάξεις του κεκτημένου αυτού."

Ο προτεινόμενος κανονισμός συνιστά ανάπτυξη των διατάξεων του κεκτημένου του Σένγκεν, στο οποίο δεν συμμετέχουν το Ηνωμένο Βασίλειο και η Ιρλανδία, σύμφωνα με την απόφαση αριθ. 2000/365/ΕΚ του Συμβουλίου της 29ης Μαΐου 2000 σχετικά με το αίτημα του Ηνωμένου Βασιλείου της Μεγάλης Βρετανίας και της Βορείου Ιρλανδίας να συμμετάσχει σε ορισμένες από τις διατάξεις του κεκτημένου του Σένγκεν, και την απόφαση αριθ. 2002/192/ΕΚ του Συμβουλίου της 28ης Φεβρουαρίου 2002 σχετικά με το αίτημα της Ιρλανδίας να συμμετάσχει σε ορισμένες από τις διατάξεις του κεκτημένου του Σένγκεν. Συνεπώς, το Ηνωμένο Βασίλειο και η Ιρλανδία δεν συμμετέχουν στη θέσπιση του εν λόγω κανονισμού, ο οποίος δεν τις δεσμεύει και ο οποίος δεν ισχύει σε αυτές.

Δανία

Λαμβάνοντας υπόψη το πρωτόκολλο για τη θέση της Δανίας που προσαρτάται ως παράτημα στη συνθήκη ΕΚ, η Δανία δεν συμμετέχει στη θέσπιση από το Συμβούλιο μέτρων σχετικών με τον τίτλο IV της συνθήκης ΕΚ, εκτός από "μέτρα περί καθορισμού των τρίτων χωρών των οποίων οι υπήκοοι πρέπει να διαθέτουν θεώρηση για να διέρχονται τα εξωτερικά σύνορα των κρατών μελών" και "μέτρα που αφορούν τη θεώρηση ενιαίου τύπου" (πρώην άρθρο 100 C).

Εντούτοις, στη συγκεκριμένη περίπτωση, όταν οι προτάσεις αυτές συνιστούν ανάπτυξη του κεκτημένου του Σένγκεν και σύμφωνα με το άρθρο 5 του πρωτοκόλλου, "η Δανία αποφασίζει, εντός εξαμήνου αφότου το Συμβούλιο αποφασίσει μετά από πρόταση ή πρωτοβουλία να αναπτύξει περαιτέρω το κεκτημένο του Σένγκεν δυνάμει των διατάξεων του Τίτλου IV της Συνθήκης περί ιδρύσεως της Ευρωπαϊκής Κοινότητας, εάν θα εφαρμόσει την απόφαση αυτή στο εθνικό της δίκαιο".

Νορβηγία και Ισλανδία

Σύμφωνα με το άρθρο 6 πρώτο εδάφιο του πρωτοκόλλου για την ενσωμάτωση του κεκτημένου του Σένγκεν, στις 18 Μαΐου 1999 υπεγράφη συμφωνία μεταξύ του Συμβουλίου, της Νορβηγίας και της Ισλανδίας για τη σύνδεση των δύο αυτών κρατών με τη θέση σε εφαρμογή, την εφαρμογή και την ανάπτυξη του κεκτημένου του Σένγκεν [2].

[2] ΕΕ L 176 της 10.7.1999, σ. 35.

Στο άρθρο 1 της εν λόγω συμφωνίας ορίζεται ότι η Νορβηγία και η Ισλανδία συνδέονται με τις δραστηριότητες της ΕΚ και της ΕΕ στους τομείς που καλύπτουν οι διατάξεις των παραρτημάτων Α (διατάξεις του κεκτημένου του Σένγκεν) και Β (διατάξεις των πράξεων της Ευρωπαϊκής Κοινότητας που αντικατέστησαν τις αντίστοιχες διατάξεις της σύμβασης του Σένγκεν ή θεσπίστηκαν σύμφωνα με αυτήν) της συμφωνίας ως έχουν και όπως θα εξελιχθούν.

Κατ' εφαρμογή του άρθρου 2 της συμφωνίας, οι διατάξεις και τα μέτρα που έχει θεσπίσει η Ευρωπαϊκή Ένωση για την τροποποίηση ή τη συμπλήρωση του κεκτημένου του Σένγκεν που ενσωματώθηκε (παραρτήματα Α και Β) τίθενται σε ισχύ και εφαρμογή από τη Νορβηγία και την Ισλανδία.

Η υποβαλλόμενη πρόταση αναπτύσσει το κεκτημένο του Σένγκεν, όπως καθορίζεται στο παράρτημα Α της συμφωνίας.

Πρέπει συνεπώς να εξεταστεί το ζήτημα αυτό στο πλαίσιο της "μεικτής επιτροπής", όπως προβλέπεται στο άρθρο 4 της συμφωνίας, για να δοθεί η δυνατότητα στη Νορβηγία και την Ισλανδία "να εκθέσουν τα προβλήματα που αντιμετωπίζουν σε σχέση με [αυτό] το μέτρο" και "να εκφράσουν τις απόψεις τους για οποιοδήποτε θέμα περαιτέρω ανάπτυξης των διατάξεων το οποίο τις απασχολεί καθώς και για τη θέση σε εφαρμογή".

4. ΠΑΡΑΤΗΡΗΣΕΙΣ ΕΠΙ ΤΩΝ ΑΡΘΡΩΝ

Άρθρο 1

Το άρθρο 1 ορίζει τον στόχο του κανονισμού, δηλ. την έκταση της παρέκκλισης σχετικά με την πολιτική των θεωρήσεων για τα μέλη της ολυμπιακής οικογένειας και για το διάστημα των Ολυμπιακών και Παραολυμπιακών Αγώνων του 2004. Πρόκειται για παρέκκλιση που περιορίζεται στις διατάξεις του κεκτημένου που αφορούν τις διαδικασίες υποβολής της αίτησης για θεώρηση, την έκδοση της θεώρησης και τη μορφή της.

Άρθρο 2

Στο άρθρο 2 ορίζονται οι διάφορες έννοιες που χρησιμοποιούνται:

Το άρθρο 2 παρ. 1 αναφέρεται στους "αρμόδιους οργανισμούς" που έχουν αναλάβει να προτείνουν τα άτομα που πρόκειται να συμμετάσχουν στους Ολυμπιακούς ή/και Παραολυμπιακούς Αγώνες του 2004. Οι οργανισμοί αυτοί είναι υπεύθυνοι για την υποβολή της αίτησης για το δελτίο διαπίστευσης των συμμετεχόντων στους Αγώνες, την παραλαβή των δελτίων διαπίστευσης καθώς και για κάθε ενδεχόμενη μεταβολή που μπορεί να σημειωθεί κατά την επιλογή των συμμετεχόντων στους Αγώνες.

Ο ορισμός των ατόμων που μπορούν να επιλεγούν ως μέλη της ολυμπιακής οικογένειας (άρθρο 2 παρ. 2) είναι ενδεικτικός, και αναφέρει τις κατηγορίες των ατόμων που καλούνται συνήθως να συμμετάσχουν στους Ολυμπιακούς και Παραολυμπιακούς Αγώνες.

Το άρθρο 2 παρ. 3 προβλέπει την έκδοση δύο δελτίων διαπίστευσης, ένα για τους Ολυμπιακούς Αγώνες και ένα για τους Παραολυμπιακούς. Τα τεχνικά χαρακτηριστικά αυτών των δελτίων ταυτότητας κάθε μέλους της ολυμπιακής οικογένειας καθορίζονται από την Οργανωτική Επιτροπή Ολυμπιακών Αγώνων σύμφωνα με τα διεθνή πρότυπα ασφαλείας.

Ο ορισμός της διάρκειας της προτεινόμενης παρέκκλισης (άρθρο 2 παρ. 4) είναι αναγκαίος για να τηρηθεί το πλαίσιο που ορίζεται από το κοινοτικό κεκτημένο όσον αφορά τις θεωρήσεις (η παραμονή δεν υπερβαίνει τους τρεις μήνες ανά εξάμηνο), λαμβάνοντας υπόψη την ενδεικτική διάρκεια της περιόδου των Ολυμπιακών και Παραολυμπιακών Αγώνων που αναφέρεται στον Ολυμπιακό Χάρτη.

Ο ορισμός της Οργανωτικής Επιτροπής Ολυμπιακών Αγώνων και ο ορισμός των αρμόδιων υπηρεσιών για την έκδοση θεωρήσεων αναφέρεται επίσης στο άρθρο 2 (παράγραφοι 5 και 6).

Άρθρο 3

Οι προϋποθέσεις τις οποίες πρέπει να πληρούν τα μέλη της ολυμπιακής οικογένειας για να απολαύουν του προτεινόμενου συστήματος παρέκκλισης βασίζονται στις προϋποθέσεις εισόδου που αναγράφονται στο άρθρο 5 παρ. 1 της σύμβασης για την εφαρμογή της συμφωνίας του Σένγκεν, αλλά έχουν καταστεί ελαστικότερες προκειμένου να ληφθούν υπόψη τα ειδικά χαρακτηριστικά της συμμετοχής στους Ολυμπιακούς και Παραολυμπιακούς Αγώνες (δεν απαιτείται η αιτιολόγηση των προϋποθέσεων παραμονής ούτε η διάθεση επαρκών μέσων διαβίωσης).

Άρθρο 4

Το άρθρο αυτό ορίζει ότι οι αρμόδιοι οργανισμοί υποβάλλουν στην Οργανωτική Επιτροπή Ολυμπιακών Αγώνων, μαζί με την αίτηση έκδοσης του δελτίου διαπίστευσης, ομαδική αίτηση για την έκδοση θεώρησης για τα μέλη της ολυμπιακής οικογένειας που υπόκεινται στην υποχρέωση θεώρησης σύμφωνα με το κοινοτικό κεκτημένο.

Είναι δυνατή μία μόνη αίτηση θεώρησης ανά άτομο για όλη τη διάρκεια των Ολυμπιακών και Παραολυμπιακών Αγώνων.

Η Οργανωτική Επιτροπή Ολυμπιακών Αγώνων είναι ο φορέας που διαβιβάζει στις αρμόδιες για την εξέταση των αιτήσεων θεώρησης αρχές την ομαδική αίτηση καθώς και αντίγραφο των εγγράφων που έχουν σχέση με τη διαπίστευση.

Άρθρο 5

Το άρθρο αυτό ορίζει τη διαδικασία έκδοσης. Το άρθρο προβλέπει ότι η θεώρηση εκδίδεται μετά από εξέταση που έχει στόχο να επαληθεύσει ότι τηρούνται οι προϋποθέσεις που αναφέρονται στο άρθρο 3 (παράγραφος 1). Η εκδιδόμενη θεώρηση είναι του τύπου της ενιαίας θεώρησης βραχείας παραμονής και πολλαπλών εισόδων, και η διάρκειά ισχύος της περιορίζεται σε τρεις μήνες. Εντός της περιόδου ισχύος της η θεώρηση επιτρέπει την παραμονή στην Ελλάδα και στα κράτη Σένγκεν. Επιτρέπει φυσικά και τη διέλευση δι' άλλων κρατών Σένγκεν είτε προκειμένου να μεταβούν στην Ελλάδα για τους Ολυμπιακούς ή/και τους Παραολυμπιακούς Αγώνες είτε για να εγκαταλείψουν την Ελλάδα μετά τη συμμετοχή στους Αγώνες.

Οι ελληνικές αρχές μπορούν να εκδώσουν θεώρηση περιορισμένης εδαφικής ισχύος στα μέλη της ολυμπιακής οικογένειας που δεν πληρούν την προϋπόθεση που αναφέρεται στο άρθρο 3 σημεία γ) και δ), δηλ. δεν είναι καταχωρημένα στους καταλόγους ανεπιθύμητων ή δεν μπορούν να διαταράξουν τη δημόσια τάξη, την εθνική ασφάλεια ή τις διεθνείς σχέσεις ενός από τα κράτη μέλη.

Αυτή η δυνατότητα έκδοσης θεώρησης περιορισμένης εδαφικής ισχύος αποτελεί περίπτωση εφαρμογής του άρθρου 5 παρ. 2 της σύμβασης εφαρμογής της συμφωνίας του Σένγκεν που προβλέπει κατά τρόπο γενικό ότι, αν είναι αναγκαίο, μπορεί να εκδοθεί θεώρηση περιορισμένης εδαφικής ισχύος "για λόγους ανθρωπιστικούς ή εθνικού συμφέροντος ή λόγω διεθνών υποχρεώσεων".

Άρθρο 6

Οι αρμόδιες αρχές διαβιβάζουν τους αριθμούς των θεωρήσεων που εκδίδουν στηνΟργανωτική Επιτροπή Ολυμπιακών Αγώνων που αναλαμβάνει να επιθέσει στο δελτίο διαπίστευσης τον αριθμό της θεώρησης και τον αριθμό του διαβατηρίου του ενδιαφερόμενου.

Άρθρο 7

Λόγω του έκτακτου χαρακτήρα της εκδήλωσης και του σκοπού της, η θεώρηση εκδίδεται ατελώς για τα μέλη της ολυμπιακής οικογένειας.

Άρθρο 8

Το άρθρο αποβλέπει στον καθορισμό της διαδικασίας που πρέπει να ακολουθηθεί σε περίπτωση τροποποίησης κατά την τελευταία στιγμή των επιλογών που έχουν γίνει από τους αρμόδιους οργανισμούς. Επειδή πρόκειται για φαινόμενο σχετικά σύνηθες, αν και περιορισμένου εύρους, προτείνεται να ακυρώνονται οι θεωρήσεις που εκδίδονται για πρόσωπα που δεν είναι πλέον μέλη της ολυμπιακής οικογένειας.Οι ελληνικές αρχές οφείλουν να διαβιβάσουν τις πληροφορίες σχετικά με τις εν λόγω ακυρώσεις στις αρμόδιες αρχές των άλλων κρατών μελών που είναι επιφορτισμένες με τον έλεγχο των συνόρων.

Αυτή η ακύρωση δεν αποτελεί εμπόδιο για τον ενδιαφερόμενο να υποβάλει αίτηση έκδοσης θεώρησης στο πλαίσιο των συνήθων διαδικασιών έκδοσης θεώρησης.

Άρθρο 9

Η διάταξη αυτή ορίζει επακριβώς την έκταση του ελέγχου που πρέπει να διεξάγεται κατά τη διέλευση των μελών της ολυμπιακής οικογένειας από τα σύνορατων κρατών μελών. Ο έλεγχος θα περιορίζεται στις προϋποθέσεις που περιλαμβάνονται στο άρθρο 3 του παρόντος κανονισμού, γεγονός που αποτελεί διευκόλυνση σε σχέση με το κανονικό σύστημα ελέγχων στα εξωτερικά σύνορα.

Άρθρο 10

Το σύστημα παρέκκλισης θα αξιολογηθεί μετά τη λήξη των Παραολυμπιακών Αγώνων. Με βάση την έκθεση που θα διαβιβάσει η Ελλάδα 6 μήνες μετά από την ημερομηνία αυτή καθώς και πληροφορίες που θα παράσχουν ενδεχομένως τα άλλα κράτη μέλη εντός της ιδίας προθεσμίας, η Επιτροπή θα ενημερώσει το Ευρωπαϊκό Κοινοβούλιο και το Συμβούλιο για τη λειτουργία του συστήματος παρέκκλισης όσον αφορά τα μέλη της ολυμπιακής οικογένειας.

Άρθρο 11

[Τελική διάταξη πάγιας μορφής.]

2003/0061 (CNS)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για τα μέτρα που αποβλέπουν στη διευκόλυνση των διαδικασιών υποβολής αίτησης και έκδοσης θεωρήσεων για τα μέλη της ολυμπιακής οικογένειας που συμμετέχουν στους Ολυμπιακούς ή/και Παραολυμπιακούς Αγώνες του 2004 στην Αθήνα

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

Τη συνθήκη περί ιδρύσεως της Ευρωπαϊκής Κοινότητας, και ειδικότερα το άρθρο 62 παράγραφος 2 σημεία α) και β) ii,

Την πρόταση της Επιτροπής [3],

[3] ΕΕ C [...], [...], σ. [...].

Τη γνώμη του Ευρωπαϊκού Κοινοβουλίου [4],

[4] ΕΕ C [...], [...], σ. [...].

Εκτιμώντας τα ακόλουθα:

(1) Ο Ολυμπιακός Χάρτης προβλέπει για τα μέλη της ολυμπιακής οικογένειας το «δικαίωμα εισόδου» στη χώρα της οργανώτριας πόλης των Ολυμπιακών Αγώνων με βάση την επίδειξη του ολυμπιακού δελτίου διαπίστευσης και του διαβατηρίου ή άλλου επίσημου ταξιδιωτικού εγγράφου, χωρίς να πρέπει να ακολουθηθούν διαδικασίες και διατυπώσεις άλλες από εκείνες που έχουν σχέση με το δελτίο διαπίστευσης.

(2) Οι αρμόδιοι οργανισμοί επιλέγουν και προτείνουν τα πρόσωπα που μπορούν να συμμετάσχουν στους Ολυμπιακούς ή/και Παραολυμπιακούς Αγώνες υπό την ιδιότητα του μέλους της ολυμπιακής οικογένειας, σύμφωνα με τη διαδικασία διαπίστευσης που καθορίζεται από την Οργανωτική Επιτροπή Ολυμπιακών Αγώνων.

(3) Η Οργανωτική Επιτροπή Ολυμπιακών Αγώνων εκδίδει τα δελτία διαπίστευσης στα μέλη της ολυμπιακής οικογένειας. Τα δελτία διαπίστευσης είναι έγγραφα υψηλής ασφάλειας που επιτρέπουν την πρόσβαση στους ειδικούς χώρους όπου διεξάγονται τα αθλήματα και στις λοιπές εκδηλώσεις που προβλέπονται από τους Ολυμπιακούς και Παραολυμπιακούς Αγώνες, δεδομένου ότι οι Αγώνες μπορεί να αποτελέσουν στόχο τρομοκρατικών ενεργειών.

(4) Η οργάνωση από την Ελλάδα των Ολυμπιακών και Παραολυμπιακών Αγώνων στην Αθήνα το 2004 συνιστά την πρώτη περίπτωση διοργάνωσης μιας τόσο μεγάλης εκδήλωσης από κράτος μέλος που συμμετέχει πλήρως στο χώρο του Σένγκεν χωρίς εσωτερικά σύνορα.

(5) Για να καταστεί δυνατή η διοργάνωση των Ολυμπιακών και Παραολυμπιακών Αγώνων στην Ελλάδα λαμβάνοντας υπόψη τις υποχρεώσεις που απορρέουν από τον Ολυμπιακό Χάρτη, η Κοινότητα πρέπει να αποκτήσει νομοθεσία που θα αφορά τη διευκόλυνση της έκδοσης θεωρήσεων εισόδου στα μέλη της ολυμπιακής οικογένειας.

(6) Κατά συνέπεια, πρέπει να προβλεφθεί προσωρινή παρέκκλιση κατά τη διάρκεια των Ολυμπιακών και Παραολυμπιακών Αγώνων για τα μέλη της ολυμπιακής οικογένειας, υπηκόους τρίτων χωρών, που υπόκεινται στην υποχρέωση θεώρησης σύμφωνα με τον κανονισμό 539/2001 του Συμβουλίου της 15ης Μαρτίου 2001 περί του καταλόγου τρίτων χωρών οι υπήκοοι των οποίων υπόκεινται στην υποχρέωση θεώρησης για τη διέλευση των εξωτερικών συνόρων των κρατών μελών, και του καταλόγου των τρίτων χωρών οι υπήκοοι των οποίων απαλλάσσονται από την υποχρέωση αυτή.

(7) Η έκταση αυτής της παρέκκλισης πρέπει να περιοριστεί στις διατάξεις του κεκτημένου σχετικά με την υποβολή και τη διεκπεραίωση της αίτησης εκδόσεως θεώρησης και την έκδοσή της καθώς και την μορφή της. Οι λεπτομέρειες ελέγχου στα εξωτερικά σύνορα πρέπει επίσης να προσαρμοστούν κατά την έννοια του αναγκαίου για να ληφθεί υπόψη η προσαρμογή που εισάγεται με το σύστημα θεωρήσεων.

(8) Για τα μέλη της ολυμπιακής οικογένειας που συμμετέχουν στους Ολυμπιακούς ή/και Παραολυμπιακούς Αγώνες της Αθήνας, η υποβολή της αίτησης για θεώρηση πρέπει να προβλεφθεί ότι θα γίνει μέσω των αρμόδιων οργανισμών στην Οργανωτική Επιτροπή Ολυμπιακών Αγώνων ταυτόχρονα με την αίτηση διαπίστευσης. Στο έντυπο της αίτησης διαπίστευσης πρέπει να περιλαμβάνονται τα αναγκαία στοιχεία σχετικά με τους ενδιαφερόμενους, ήτοι ονοματεπώνυμο, φύλο, ημερομηνία, τόπος και χώρα γεννήσεως, ο αριθμός και ο τύπος διαβατηρίου, καθώς και η ημερομηνία λήξεως του. Οι αιτήσεις αυτές διαβιβάζονται στις ελληνικές υπηρεσίες που είναι αρμόδιες για την έκδοση θεώρησης εισόδου.

(9) Ανεξάρτητα από τις διατάξεις του παρόντος κανονισμού, τα μέλη της ολυμπιακής οικογένειας μπορούν πάντοτε να υποβάλουν ατομική αίτηση για την έκδοση θεώρησης σύμφωνα με το σχετικό επί του θέματος κοινοτικό κεκτημένο.

(10) Ελλείψει ειδικών διατάξεων που ορίζονται στον παρόντα κανονισμό, ισχύουν οι σχετικές διατάξεις του κοινοτικού κεκτημένου που αφορούν τις θεωρήσεις εισόδου ή τον έλεγχο στα εξωτερικά σύνορα των κρατών μελών. Ο παρών κανονισμός δεν εφαρμόζεται στα μέλη της ολυμπιακής οικογένειας, υπηκόους τρίτων χωρών που υπόκεινται στην υποχρέωση θεώρησης και είναι κάτοχοι τίτλου διαμονής ή προσωρινής άδειας παραμονής που εκδίδεται από κράτος μέλος το οποίο αποτελεί μέρος του χώρου Σένγκεν χωρίς εξωτερικά σύνορα.

(11) Το σύστημα παρέκκλισης που θεσπίζεται με τον παρόντα κανονισμό πρέπει να αξιολογηθεί υπό το πρίσμα της πείρας που θα αποκτηθεί με την εφαρμογή του στην πράξη. Πρέπει συνεπώς να προβλεφθεί ότι θα γίνει αξιολόγηση μετά το πέρας των Ολυμπιακών και Παραολυμπιακών Αγώνων.

(12) Σύμφωνα με την αρχή της αναλογικότητας, είναι αναγκαίο και σκόπιμο, προκειμένου να τεθεί σε εφαρμογή ο θεμελιώδης στόχος της διευκόλυνσης της έκδοσης θεωρήσεων για τα μέλη της ολυμπιακής οικογένειας, να θεσπιστεί η παρούσα προσωρινή παρέκκλιση από ορισμένες κοινοτικές διατάξεις. Ο παρών κανονισμός δεν υπερβαίνει τα όρια του αναγκαίου για την επίτευξη του επιδιωκόμενου στόχου, σύμφωνα με τις διατάξεις του άρθρου 5 εδάφιο 3 της συνθήκης.

(13) Όσον αφορά τη Δημοκρατία της Ισλανδίας και το Βασίλειο της Νορβηγίας, ο παρών κανονισμός συνιστά ανάπτυξη των διατάξεων του κεκτημένου του Σένγκεν, ανάπτυξη που ανάγεται στον χώρο του άρθρου 1 σημείο Β της απόφασης 1999/437/ΕΚ του Συμβουλίου της 17ης Μαΐου 1999 σχετικά με ορισμένες λεπτομέρειες εφαρμογής της συμφωνίας που έχει συναφθεί από το Συμβούλιο της Ευρωπαϊκής Ένωσης, τη Δημοκρατία της Ισλανδίας και το Βασίλειο της Νορβηγίας για τη σύνδεση των δύο αυτών κρατών, με την υλοποίηση, την εφαρμογή και την ανάπτυξη του κεκτημένου του Σένγκεν [5].

[5] ΕΕ L 176 της 10.7.1999, σ. 31.

(14) Σύμφωνα με τα άρθρα 1 και 2 του πρωτοκόλλου για τη θέση της Δανίας που έχει προσαρτηθεί ως παράρτημα στη συνθήκη για την Ευρωπαϊκή Ένωση και στη συνθήκη περί ιδρύσεως της Ευρωπαϊκής Κοινότητας, η Δανία δεν συμμετέχει στη θέσπιση του παρόντος κανονισμού και συνεπώς δεν δεσμεύεται από αυτόν ούτε υπόκειται στην εφαρμογή του. Επειδή εντούτοις ο παρών κανονισμός αποσκοπεί στην ανάπτυξη του κεκτημένου του Σένγκεν κατ' εφαρμογή των διατάξεων του τρίτου μέρους του τίτλου IV της συνθήκης περί ιδρύσεως της Ευρωπαϊκής Κοινότητας, η Δανία, σύμφωνα με το άρθρο 5 του ιδίου πρωτοκόλλου, θα αποφασίσει, εντός εξαμήνου αφότου το Συμβούλιο θεσπίσει τον παρόντα κανονισμό, εάν θα τον μεταφέρει ή όχι στο εθνικό της δίκαιο.

(15) Ο παρών κανονισμός συνιστά ανάπτυξη των διατάξεων του κεκτημένου του Σένγκεν, στο οποίο δεν συμμετέχει το Ηνωμένο Βασίλειο, σύμφωνα με τα άρθρα 4 και 5 του πρωτοκόλλου για την ενσωμάτωση του κεκτημένου του Σένγκεν στο πλαίσιο της Ευρωπαϊκής Ένωσης, που έχει προσαρτηθεί ως παράρτημα στη συνθήκη για την Ευρωπαϊκή Ένωση και στη συνθήκη περί ιδρύσεως της Ευρωπαϊκής Κοινότητας, και ως εκ τούτου το Ηνωμένο Βασίλειο δεν συμμετέχει στη θέσπιση του παρόντος κανονισμού και συνεπώς δεν δεσμεύεται από αυτόν ούτε υπόκειται στην εφαρμογή του.

(16) Ο παρών κανονισμός συνιστά ανάπτυξη των διατάξεων του κεκτημένου του Σένγκεν, στο οποίο δεν συμμετέχει η Ιρλανδία, σύμφωνα με τα άρθρα 4 και 5 του πρωτοκόλλου για την ενσωμάτωση του κεκτημένου του Σένγκεν στο πλαίσιο της Ευρωπαϊκής Ένωσης, που έχει προσαρτηθεί ως παράρτημα στη συνθήκη για την Ευρωπαϊκή Ένωση και στη συνθήκη περί ιδρύσεως της Ευρωπαϊκής Κοινότητας, και ως εκ τούτου η Ιρλανδία δεν συμμετέχει στη θέσπιση του παρόντος κανονισμού και συνεπώς δεν δεσμεύεται από αυτόν ούτε υπόκειται στην εφαρμογή του.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Κεφάλαιο I

στοχοσ και ορισμοι

Άρθρο 1

Στόχος

Με τον παρόντα κανονισμό θεσπίζονται ειδικές διατάξεις σχετικά με προσωρινή παρέκκλιση από ορισμένες διατάξεις του κεκτημένου του Σένγκεν που αφορούν τις διαδικασίες αίτησης και έκδοσης θεωρήσεων εισόδου για τα μέλη της ολυμπιακής οικογένειας για το διάστημα των Ολυμπιακών και Παραολυμπιακών Αγώνων του 2004 στην Αθήνα.

Εκτός από τις εν λόγω ειδικές διατάξεις, εφαρμόζονται οι σχετικές διατάξεις του κεκτημένου του Σένγκεν που αφορούν τις διαδικασίες αίτησης και έκδοσης θεωρήσεων ενιαίου τύπου.

Άρθρο 2

Ορισμοί

Κατά την έννοια του παρόντος κανονισμού, νοούνται ως:

1. « αρμόδιοι οργανισμοί » οι επίσημοι οργανισμοί που, σύμφωνα με τον ΟλυμπιακόΧάρτη, έχουν το δικαίωμα να υποβάλλουν στην Οργανωτική Επιτροπή Ολυμπιακών Αγώνων για το 2004 καταλόγους των μελών της ολυμπιακής οικογένειας προκειμένου να εκδοθούν δελτία διαπίστευσης για τους Ολυμπιακούς και Παραολυμπιακούς Αγώνες του 2004,

2. « μέλος της ολυμπιακής οικογένειας » : κάθε πρόσωπο, μέλος της Διεθνούς Ολυμπιακής Επιτροπής, της Διεθνούς Παραολυμπιακής Επιτροπής, των διεθνών ομοσπονδιών, των εθνικών επιτροπών των Ολυμπιακών και Παραολυμπιακών Αγώνων, των οργανωτικών επιτροπών των Ολυμπιακών Αγώνων, εθνικών ενώσεων π.χ. αθλητών, κριτών/διαιτητών, προπονητών και λοιπών τεχνικών στο χώρο του αθλητισμού, ιατρικό προσωπικό συνδεδεμένο με τις ομάδες ή τους αθλητές καθώς και δημοσιογράφοι διαπιστευμένοι στα μέσα ενημέρωσης, ανώτατα στελέχη, δωρητές, χορηγοί ή άλλοι επίσημοι προσκεκλημένοι, που δέχεται να υπαχθεί στον Ολυμπιακό Χάρτη και να ενεργεί υπό τον έλεγχο και την ανώτατη αιγίδα της Διεθνούς Ολυμπιακής Επιτροπής, αναγράφεται δε στους καταλόγους των αρμοδίων οργανισμών προς διαπίστευση από την Οργανωτική Επιτροπή Ολυμπιακών Αγώνων του 2004 προκειμένου να συμμετάσχει στους Ολυμπιακούς ή/και Παραολυμπιακούς Αγώνεςτου 2004,

3. « ολυμπιακά δελτία διαπίστευσης » : δύο έγγραφα ασφαλείας, ένα για τους Ολυμπιακούς Αγώνες και ένα για τους Παραολυμπιακούς Αγώνες, που φέρουν την φωτογραφία του κατόχου και αποδεικνύουν την ταυτότητα του μέλους της ολυμπιακής οικογένειας, και εξασφαλίζουν την πρόσβαση στις εγκαταστάσεις όπου θα διεξαχθούν οι αθλητικοί αγώνες καθώς και σε άλλες εκδηλώσεις που προβλέπονται κατά την περίοδο των Ολυμπιακών και Παραολυμπιακών Αγώνων,

4. « διάρκεια των Ολυμπιακών και Παραολυμπιακών Αγώνων » : η περίοδος από 13 Ιουλίου 2004 έως 29 Σεπτεμβρίου 2004 για τους θερινούς Ολυμπιακούς Αγώνες του 2004, και η περίοδος από 18 Αυγούστου 2004 έως 29 Οκτωβρίου 2004 για τους Παραολυμπιακούς Αγώνες του φθινοπώρου 2004,

5. « Οργανωτική Επιτροπή Ολυμπιακών Αγώνων του 2004 » : η επιτροπή που έχει συσταθεί σύμφωνα με το άρθρο 2 του ελληνικού νόμου 2598/1998 για τη διοργάνωση των Ολυμπιακών και Παραολυμπιακών Αγώνων του 2004 στην Αθήνα, και η οποία αποφασίζει για τη διαπίστευση των μελών της ολυμπιακής οικογένειας που συμμετέχουν στους Αγώνες.

6. « υπηρεσίες αρμόδιες για την έκδοση θεωρήσεων » : οι υπηρεσίες που ορίζονται από την Ελλάδα για να εξετάσουν τις αιτήσεις και να προβούν στην έκδοση θεωρήσεων για τα μέλη της ολυμπιακής οικογένειας.

ΚεφάλαιοII

ΕΚΔΟΣΗ ΘΕΩΡΗΣΕΩΝ

Άρθρο 3

Προϋποθέσεις που απαιτούνται για την έκδοση θεώρησης στα μέλη της ολυμπιακής οικογένειας

Θεώρηση εισόδου μπορεί να εκδοθεί δυνάμει του παρόντος κανονισμού μόνο εφόσον ο ενδιαφερόμενος πληροί τις ακόλουθες προϋποθέσεις:

α) έχει οριστεί από ένα από τους αρμόδιους οργανισμούς και διαπιστευτεί από την Οργανωτική Επιτροπή των Ολυμπιακών Αγώνων 2004 για να συμμετάσχει στους Ολυμπιακούς ή/και Παραολυμπιακούς Αγώνες,

β) είναι κάτοχος εγκύρου εγγράφου που επιτρέπει τη διέλευση των εξωτερικών συνόρων που αναφέρεται στο άρθρο 5 της σύμβασης του Σένγκεν,

γ) δεν είναι καταχωρημένος στους καταλόγους ανεπιθύμητων,

δ) δεν θεωρείται ότι μπορεί να διαταράξει τη δημόσια τάξη, την εθνική ασφάλεια ή τις διεθνείς σχέσεις ενός από τα κράτη μέλη.

Άρθρο 4

Υποβολή της αίτησης

1. Κατά τη σύσταση από τον αρμόδιο οργανισμό των καταλόγων των προσώπων που επιλέγονται προς συμμετοχή στους Ολυμπιακούς ή/και Παραολυμπιακούς Αγώνες, ο εν λόγω οργανισμός μπορεί να προβεί, ταυτόχρονα με την αίτηση έκδοσης του ολυμπιακού δελτίου διαπίστευσης για τους επιλεγόμενους,στην υποβολή ομαδικής αίτησης για την έκδοση θεώρησης για τα επιλεγόμενα πρόσωπα που υπόκεινται στην υποχρέωση θεώρησης σύμφωνα με τον κανονισμό (ΕΚ) αριθ. 539/2001.

2. Η ομαδική αίτηση έκδοσης θεώρησης για τα ενδιαφερόμενα πρόσωπα διαβιβάζεται, ταυτόχρονα με τις αιτήσεις για την έκδοση του ολυμπιακού δελτίου διαπίστευσης, στην Οργανωτική Επιτροπή Ολυμπιακών Αγώνων του 2004, σύμφωνα με τις διατάξεις που έχει καθορίσει η ιδία.

3. Για τα άτομα που συμμετέχουν στους Ολυμπιακούς και Παραολυμπιακούς Αγώνες υποβάλλεται μία μόνο αίτηση ανά άτομο.

4. Η Οργανωτική Επιτροπή Ολυμπιακών Αγώνων του 2004 αναλαμβάνει την υποχρέωση να διαβιβάσει, το ταχύτερο δυνατόν, την ομαδική αίτηση έκδοσης θεωρήσεων, συνοδευόμενη από αντίγραφα των αιτήσεων έκδοσης του ολυμπιακού δελτίου διαπίστευσης για τους ενδιαφερόμενους, στις υπηρεσίες που είναι αρμόδιες για την έκδοση των θεωρήσεων.

Άρθρο 5

Διεκπεραίωση της ομαδικής αίτησης για την έκδοση θεώρησης και τύπος της εκδιδόμενης θεώρησης

1. Η θεώρηση εκδίδεται από τις αρμόδιες για την έκδοση θεωρήσεων υπηρεσίες μετά από εξέταση που έχει στόχο να επαληθεύσει ότι πληρούνται όλες οι προϋποθέσεις που απαριθμούνται στο άρθρο 3.

2. Η εκδιδόμενη θεώρηση είναι θεώρηση ενιαίου τύπου βραχείας παραμονής και πολλαπλών εισόδων, η οποία επιτρέπει την παραμονή επί ενενήντα (90) ημέρες κατά τη διάρκεια των Ολυμπιακών ή/και Παραολυμπιακών Αγώνων.

3. Εάν το σχετικό μέλος της οικογένειας δεν πληροί την προϋπόθεση που αναφέρεται στο άρθρο 3 σημεία γ) και δ), οι αρμόδιες για την έκδοση θεωρήσεων αρχές μπορούν να εκδώσουν θεώρηση περιορισμένης εδαφικής ισχύος, σύμφωνα με το άρθρο 5 παράγραφος 2 της σύμβασης για την εφαρμογή της συμφωνίας του Σένγκεν.

Άρθρο 6

Μορφή της θεώρησης

1. 1. Η θεώρηση έχει τη μορφή δύο αριθμών που τίθενται επί του ολυμπιακού δελτίου διαπίστευσης. Ο πρώτος αριθμός είναι ο αριθμός της θεώρησης. Στην περίπτωση θεώρησης ενιαίου τύπου ο αριθμός αποτελείται από επτά (7) στοιχεία, εκ των οποίων τα έξι (6) είναι ψηφία, με πρόθεση του γράμματος "C".Στην περίπτωση θεώρησης περιορισμένης εδαφικής ισχύος, ο αριθμός αποτελείται από οκτώ (8) στοιχεία, εκ των οποίων τα έξι (6) είναι ψηφία, με πρόθεση των γραμμάτων"GR". Ο δεύτερος αριθμός είναι ο αριθμός διαβατηρίου του ενδιαφερομένου.

2. 2. Οι αρμόδιες για την έκδοση θεωρήσεων υπηρεσίες διαβιβάζουν στην Οργανωτική Επιτροπή Ολυμπιακών Αγώνων του 2004 τους αριθμούς των θεωρήσεων προκειμένου να εκδοθούν τα δελτία διαπίστευσης.

Άρθρο 7

Ατέλεια ως προς τις θεωρήσεις

Η διεκπεραίωση των αιτήσεων για θεώρηση και η έκδοση θεωρήσεων δεν υπόκειται σε είσπραξη ουδενός τέλους από τις αρμόδιες για την έκδοση θεωρήσεων υπηρεσίες.

Κεφάλαιο III

ΓΕΝΙΚΕΣ ΚΑΙ ΤΕΛΙΚΕΣ ΔΙΑΤΑΞΕΙΣ

Άρθρο 8

Ακύρωση θεωρήσεων

Αν ο κατάλογος των ατόμων που προτείνονται προς συμμετοχή στους Ολυμπιακούς ή/και Παραολυμπιακούς Αγώνες τροποποιηθεί πριν από την έναρξη των Αγώνων, οι αρμόδιοι οργανισμοί ενημερώνουν σχετικά την Οργανωτική Επιτροπή Ολυμπιακών Αγώνων για το 2004 ώστε να ανακληθεί τοδελτίο διαπίστευσης των ατόμων που διαγράφονται από τον κατάλογο. Στην περίπτωση αυτή, η Οργανωτική Επιτροπή Ολυμπιακών Αγώνων ενημερώνει τις αρμόδιες για την έκδοση θεωρήσεων υπηρεσίες κοινοποιώντας τους αριθμούς των σχετικών θεωρήσεων.

Οι αρμόδιες για την έκδοση θεωρήσεων υπηρεσίες ακυρώνουν τις θεωρήσεις των εμπλεκόμενων προσώπων και ενημερώνουν σχετικά τις αρχές που είναι επιφορτισμένες με τον έλεγχο των συνόρων. Οι τελευταίες διαβιβάζουν τη σχετική πληροφορία στις αρμόδιες αρχές των λοιπών κρατών μελών.

Άρθρο 9

Έλεγχος στα εξωτερικά σύνορα

Κατά τη διέλευση των εξωτερικών συνόρων των κρατών μελών, ο έλεγχος εισόδου των μελών της ολυμπιακής οικογένειας περιορίζεται στις προϋποθέσεις που απαριθμούνται στο άρθρο 3.

Άρθρο 10

Ενημέρωση του Ευρωπαϊκού Κοινοβουλίου και του Συμβουλίου

Το αργότερο έξι μήνες μετά τη λήξη των Παραολυμπιακών Αγώνων, η Ελλάδα διαβιβάζει στην Επιτροπή έκθεση επί των διαφόρων πλευρών της εφαρμογής των διατάξεων του παρόντος κανονισμού.

Με βάση την έκθεση αυτή, καθώς και πληροφορίες που διαβιβάζονται ενδεχομένους από άλλα κράτη μέλη εντός της ιδίας προθεσμίας, η Επιτροπή προβαίνει σε αξιολόγηση της λειτουργίας του συστήματος παρέκκλισης για την έκδοση θεωρήσεων στα μέλη της ολυμπιακής οικογένειας που προβλέπεται στον παρόντα κανονισμό, και ενημερώνει σχετικά το Ευρωπαϊκό Κοινοβούλιο και το Συμβούλιο.

Άρθρο 11

Έναρξη ισχύος

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος σύμφωνα με τη συνθήκη για την ίδρυση της Ευρωπαϊκής Κοινότητας.

Βρυξέλλες,[...]

Για το Συμβούλιο

Ο Πρόεδρος

[...]